ગુજરાતથી માંડુ બે રસ્તે પહોંચી શકાય. એક પ્રમાણમાં આસાન રસ્તો દાહોદ થઇને જવાનો છે. દાહોદ પહોંચીને મધ્યપ્રદેશની હદમાં દાખલ થયા પછી બે ફાંટા પડે છે. એક ફાંટો રતલામ તરફ જાય છે અને બીજો ઝાબુઆ તરફ. માંડુ જવા માટે જમણી બાજુ ઝાબુઆ તરફ વળવાનું. આદિવાસી જિલ્લાનું આ મથક પાર કરીએ એટલે પેલો કુખ્યાત મછલિયા ઘાટ આવે. આજે પણ કહે છે કે સાંજ પછી ત્યાંથી પસાર થવામાં જોખમ છે. જોકે, દિવસ દરમિયાન આ ઘાટનું સૌંદર્ય જોઇને મુગ્ધ થઇ જવાય. મછલિયા ઘાટ પૂરો થયા પછી ઇન્દોર હાઇવે પર સફર ચાલુ રાખો એટલે ધાર શહેર આવે. અહીંથી જમણે હાથે વળાંક લો એટલે 30 જ કિલોમીટર દૂર છે માંડુ. અમદાવાદથી માત્ર છ કલાકમાં માંડુ પહોંચી શકાય. માંડુ પહોંચવાનો બીજો રસ્તો પણ છે. વડોદરાથી છોટાઉદેપુર જવાનું. છોટાઉદેપુરથી અલીરાજપુર અને અલીરાજપુરથી નર્મદા નદીની સમાંતરના હાઇવે પર ચાલ્યા જાઓ એટલે માંડુનો રસ્તો આવે. આ સ્ટેટ હાઇવે છે એટલે સમય થોડો વધારે લાગે પણ મધ્યપ્રદેશનું ગ્રામ્ય જીવન જોવા મળે. જેમણે ટ્રેનમાં જવું હોય તેમણે ઇન્દોર પહોંચ્યા વિના છૂટકો નથી. ઇન્દોરથી ફરી બાય રોડ ધાર અને ધારથી માંડુ.